আবু তালহা খন্দকার, ড্যাফোডিল বিশ্ববিদ্যালয়ের কম্পিউটার সায়েন্স অ্যান্ড ইঞ্জিনিয়ারিং-এর দ্বিতীয় বর্ষের ছাত্র ছিল। টগবগে এই তরুণের স্বপ্ন ছিল বাবার মতো ব্যবসায়ী হবে। তার সে স্বপ্ন পূরণ হলো না। এর আগেই তার জীবনের ছেদরেখা অংকিত হয়ে গেছে। ছিনতাইকারীদের ছুরিকাঘাতে সে মর্মান্তিকভাবে নিহত হয়েছে। গত রোববার সকাল সাড়ে ছ’টায় দিকে বিশ্ববিদ্যালয়ের উদ্দেশ্য টিকাটুলির বাসা থেকে বের হওয়ার পরই সে ছিনতাইকারীদের মুখোমুখী হয়। ছিনতাইকারীরা তখন একটি রিকশা থামিয়ে ছিনতাই করছিল। সে তাদের বাধা দেয় এবং একজন ছিনতাইকারীকে ধরে ফেলে। এ সময় অন্য দু’জন ছিনতাইকারী তাকে উপর্যুপরি ছুরিকাঘাত করে সঙ্গী ছিনতাইকারীকে ছিনিয়ে নিয়ে পালিয়ে যায়। গুরুতর আহত আবু তালহাকে ঢাকা মেডিক্যাল কলেজ হাসপাতালে নেয়া হলে ডাক্তাররা তাকে মৃত ঘোষণা করেন। এভাবেই একজন মেধাবী ও উজ্জ্বল তরুণের জীবনের জবনিকাপাত হলো। তার এ মর্মান্তিক মৃত্যুর শোক প্রকাশের শক্তি কোনো ভাষায় নেই। রাজধানীতে ছিনতাইকারীদের দৌরাত্ম্য কতটা বেড়েছে এ ঘটনা থেকে তার প্রমাণ মেলে। উল্লেখ করা যেতে পারে, টিকাটুলি ও সন্নিহিত এলাকায় অনেকদিন ধরেই ছিনতাইকারীদের উপদ্রব চলছে। রাত-দিন বলে কথা নেই, যে কোনো সময় ছিনতাইকারীরা রাস্তায় নেমে পথচারীদের টাকা ও মালামাল ছিনিয়ে নিচ্ছে। ১৯ সেপ্টেম্বর ওয়ারীতে এরকম এক ছিনতাইয়ের সময় একজন রিকশাচালক আহত হয়। পরে এলাকাবাসী একজন সন্দেহভাজন তরুণকে মারধোর করে পুলিশের হাতে তুলে দেয়। সঙ্গতকারণেই ওয়ারী, টিকাটুলি, আর কে মিশন রোড, যাত্রাবাড়ী প্রভৃতি এলাকার অধিবাসীরা ছিনতাইকারীদের ভয়ে সব সময় তটস্থ থাকে। পুলিশ-টহল মাঝে-মধ্যে দেখা যায়। তারপরও কিভাবে ছিনতাইকারীরা এতটা বেপরোয়া হয়ে উঠেছে, সেটাই প্রশ্ন।